LH ตั้งเป้ารายได้ปีนี้ 2.8 หมื่นลบ. เล็งเปิด 16 โครงการใหม่รวม 2.84 หมื่นลบ.
LH ตั้งเป้ารายได้ปีนี้ 2.8 หมื่นลบ. เผย Backlog 8-9 พันลบ. เล็งเปิด 16 โครงการแนวราบใหม่รวม 2.84 หมื่นลบ. ในกรุงเทพฯ-ปริมณฑล 13 แห่งและต่างจังหวัด 3 แห่ง
LH ตั้งเป้ารายได้ปีนี้ 2.8 หมื่นลบ. เผย Backlog 8-9 พันลบ. เล็งเปิด 16 โครงการแนวราบใหม่รวม 2.84 หมื่นลบ. ในกรุงเทพฯ-ปริมณฑล 13 แห่งและต่างจังหวัด 3 แห่ง
15 ม.ค. 2563

นายนพร สุนทรจิตต์เจริญ ประธานกรรมการและประธานกรรมการบริหาร บริษัท แลนด์ แอนด์ เฮาส์ จำกัด (มหาชน) หรือ LH เปิดเผยว่า ในปี 2563 บริษัทฯ ตั้งเป้ารายได้ และยอดขาย ที่ระดับ 28,000 ล้านบาท โดยปัจจุบันมียอดขายรอโอนในมือ (Backlog) แล้วราว 8,000-9,000 ล้านบาท ขณะที่บริษัทเตรียมเปิด 16 โครงการใหม่ มูลค่ารวม 28,440 ล้านบาท ซึ่งเป็นโครงการแนวราบทั้งหมด เนื่องจากตลาดคอนโดมิเนียมยังอยู่ในภาวะชะลอตัว
สำหรับโครงการใหม่จะอยู่ในเขตกรุงเทพฯและปริมณฑล 13 แห่ง ต่างจังหวัด 3 แห่ง โดยส่วนใหญ่เป็นโครงการบ้านเดี่ยวกว่า 10 โครงการ ส่วนที่เหลือเป็นโครงการบ้านแฝด และโครงการทาวน์เฮ้าส์
ขณะที่ปัจจุบันบริษัทฯ มีโครงการที่เปิด พร้อมจำหน่ายอยู่ 78 โครงการ โดยเป็นโครงการในกรุงเทพฯและปริมณฑล 50 โครงการ และต่างจังหวัด 28 โครงการ
พร้อมกันนี้ บริษัทฯ ได้ตั้งงบลงทุน 11,000 ล้านบาท ใช้ซื้อที่ดิน 7,000 ล้านบาท และลงทุนโครงการอสังหาริมทรัพย์ให้เช่า 4,000 ล้านบาท
ในปีนี้จะออกหุ้นกู้ 14,000 ล้านบาท เพื่อรีไฟแนนซ์หุ้นกู้ชุดเดิมที่จะครบกำหนด โดยคาดว่าจะทำให้ต้นทุนการเงินต่ำลง เนื่องจากอยู่ในช่วงดอกเบี้ยต่ำ
ทั้งนี้บริษัทเตรียมขายอพาร์ทเมนท์ 1 แห่งในสหรัฐอเมริกา ซึ่งปัจจุบันมีอยู่ 4 แห่ง มูลค่ารวม 450 ล้านเหรียญ (มูลค่าต่อโครงการ 70-100 ล้านเหรียญ) โดยเป็นตามปกติหลังจากเข้าลงทุนและปรับปรุงใหม่ ซึ่งก่อนหน้านี้ได้มีการขายไปแล้ว 2 โครงการ และมีกำไรมากกว่า 10% ทุกโครงการ
นอกจากนี้อยู่ระหว่างศึกษานำสินทรัพย์ขายเข้ากองทรัสต์เพื่อการลงทุนในอสังหาริมทรัพย์เพิ่มเติม แต่ยังไม่สามารถเปิดเผยได้
ส่วนผลการดำเนินงานปี 62 นั้น อยู่ระหว่างการปิดงบการเงิน ยังไม่สามารถเปิดเผยได้ แต่ยอมรับว่ายอดขายจะทำได้เพียง 25,000-26,000 ล้านบาท ต่ำกว่าเป้าหมายที่ตั้งไว้ 30,000-33,000 ล้านบาท เนื่องจากได้รับผลกระทบจากภาวะเศรษฐกิจชะลอตัว และมาตรการกำกับดูแลสินเชื่อที่อยู่อาศัย (LTV) ด้วย